YaPONIYA BILAN HAMKORLIKNI YaNADA RIVOJLANTIRISh ChORA-TADBIRLARI TO‘G‘RISIDA

O‘zbekiston Respublikasi Prezidenti I.A.Karimovning Yaponiyaga tashrifi (2002-yil 28-31-iyul) davomida imzolangan O‘zbekiston Respublikasi bilan Yaponiya o‘rtasida do‘stlik, strategik sheriklik va hamkorlik to‘g‘risidagi qo‘shma bayonotning, ikki tomonlama hukumatlararo va idoralararo bitimlarning, iqtisodiyot va muruvvat sohasidagi hamkorlikni rivojlantirish to‘g‘risida erishilgan ahdlashuvlarning keng ko‘lamda va o‘z vaqtida amalga oshirilishini ta’minlash maqsadida Vazirlar Mahkamasi qaror qiladi:
 1. Vazirlar Mahkamasi komplekslari, Tashqi ishlar vazirligi, Iqtisodiyot vazirligi, Moliya vazirligi, O‘zbekiston Respublikasi Investitsiyalar bo‘yicha davlat qo‘mitasi, boshqa manfaatdor vazirliklar va idoralar:
 O‘zbekiston Respublikasi Prezidentining Yaponiyaga rasmiy tashrifi davomida imzolangan 1-ilovaga muvofiq qo‘shma hujjatlar va bitimlarning amalga oshirilishi ustidan monitoring va tizimli nazorat o‘rnatsinlar;
 erishilgan ahdlashuvlarni amalga oshirish va Yaponiya bilan ikki tomonlama hamkorlikni yanada rivojlantirishga doir 2-ilovaga muvofiq tadbirlar bajarilishini ta’minlasinlar;
 O‘zbekiston Respublikasi Hukumati bilan Yaponiya Hukumati, Yaponiya moliyaviy tuzilmalari va kompaniyalari o‘rtasida imzolangan bitimlarni va erishilgan ahdlashuvlarni amalga oshirish bilan bog‘liq masalalarni hal etish yuzasidan o‘z vaqtida chora-tadbirlar ko‘rsinlar.
 2. O‘zbekiston Respublikasi Vazirlar Mahkamasining Tashqi iqtisodiy aloqalar va xorijiy investitsiyalar departamenti, Iqtisodiyot vazirligi, Moliya vazirligi boshqa manfaatdor vazirliklar va idoralar bilan birgalikda: 
 Yaponiya kompaniyalari va banklari ishtirokida amalga oshirilayotgan 3-ilovaga muvofiq investitsiya loyihalari amalga oshirilishi;
 amalga oshirishga tayyorlash bosqichidagi 4-ilovaga muvofiq investitsiya loyihalarining texnik-iqtisodiy asoslari ishlab chiqilishi va ekspertizadan o‘tkazilishi, ular bo‘yicha moliyalashtirish tashkil etilishi va o‘z vaqtida boshlanishi;
 5-ilovaga muvofiq istiqbolli loyiha takliflari bo‘yicha potensial Yaponiyalik sheriklarni va mablag‘ bilan ta’minlash manbalarini aniqlash yuzasidan tashkiliy chora-tadbirlar o‘tkazilishi ustidan qattiq nazorat o‘rnatsin va ular bo‘yicha monitoring olib borsin.
 3. O‘zbekiston Respublikasi Iqtisodiyot vazirligi, O‘zbekiston Respublikasi Investitsiyalar bo‘yicha davlat qo‘mitasi, Tashqi ishlar vazirligi, tegishli vazirliklar va idoralar Yaponiya bilan iqtisodiy hamkorlikning ustuvor yo‘nalishlari va quyidagi yangi loyihalarni amalga oshirish uchun ilg‘or Yaponiya texnologiyalari va investitsiyalarini jalb etish yuzasidan qo‘shma faoliyatni jonlantirishga doir zarur chora-tadbirlar ko‘rsinlar: 
 istiqbolli neft-gaz mintaqalarida uglevodorod xomashyoni izlash, razvedka qilish, qazib olish, qayta ishlash va transportda tashish;
 energiya ta’minoti dasturi doirasida, shu jumladan elektr energetikasi korxonalarini zamonaviylashtirish va texnika bilan qayta jihozlash hamda sanoatning bazaviy tarmoqlarida resurslarni tejovchi texnologiyalarni joriy etish;
 paxta, ipak va qishloq xo‘jaligi mahsulotlarini chuqur qayta ishlashni ta’minlagan, eksport salohiyatini oshirgan holda yengil sanoat va oziq-ovqat sanoati korxonalarini zamonaviylashtirish va texnika bilan qayta jihozlash;
 ta’lim tizimini isloh qilishni rivojlantirish va kadrlar tayyorlash;
 axborot texnologiyalarni rivojlantirish;
 mintaqaviy va mintaqalararo transport infratuzilmasini takomillashtirish;
 moliyaviy hamkorlikni kengaytirish, korxonalarni xususiylashtirish va aksiyalashtirish jarayonlarida Yaponiya kompaniyalarining ishtirok etishi, qo‘shma ishlab chiqarishlar tashkil etishda to‘g‘ridan to‘g‘ri investitsiyalarni keng jalb etish.
 O‘zbekiston Respublikasi bozorida investitsiya faoliyatini rivojlantirish imkoniyatlari to‘g‘risida potensial Yaponiya investorlarining to‘liq axborot ta’minotiga erishish maqsadida, O‘zbekiston Respublikasining Yaponiyadagi elchixonasining, shuningdek O‘zbekiston Respublikasi Investitsiyalar bo‘yicha davlat qo‘mitasining “O‘zekspomarkaz” AJ imkoniyatlaridan keng foydalangan holda, qo‘shma biznes-seminarlar, taqdimotlar, ko‘rgazmalar o‘tkazish jonlantirilsin.
 4. O‘zbekiston Respublikasi Tashqi ishlar vazirligi, O‘zbekiston matbuot va axborot agentligi, “O‘zteleradio” kompaniyasi, O‘zbekiston milliy axborot agentligi Yaponiyaga tashrif yakunlari bo‘yicha mustaqillik yillarida O‘zbekiston—Yaponiya munosabatlari rivojlanishining tarixi va bosqichlari to‘g‘risida hujjatli film tayyorlasinlar, mazkur mavzuda kitob nashr etsinlar va tashrifning asosiy yakunlari xalqaro ommaviy axborot vositalari, shuningdek “Internet” tarmog‘i kanallari orqali yoritilishini ta’minlasinlar.
 5. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T.Sultonov zimmasiga yuklansin.